Nariadenie Komisie (EHS) č. 1458/89
z 26. mája 1989,
ktorým sa mení a dopĺňa nariadenie (EHS) č. 1963/79 ustanovujúce podrobné pravidlá pre uplatňovanie výrobnej náhrady za olivový olej používaný pri výrobe niektorých konzervovaných potravín
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na Akt o pristúpení Španielska a Portugalska,
so zreteľom na nariadenie Rady č. 136/66/EHS z 22. septembra 1966 o zriadení spoločnej organizácie trhu s olejmi a tukmi [1], ktoré bolo naposledy zmenené a doplnené nariadením (EHS) č. 1225/89 [2],
so zreteľom na nariadenie Rady (EHS) č. 591/79 z 26. marca 1979 ustanovujúce všeobecné pravidlá týkajúce sa výrobných náhrad pre olivové oleje používané pri výrobe niektorých konzervovaných potravín [3], ktoré bolo naposledy zmenené a doplnené nariadením (EHS) č. 3788/85 [4], a najmä so zreteľom na článok 9 uvedeného nariadenia,
keďže podľa článku 20a nariadenia č. 136/66/EHS olivový olej používaný na výrobu konzervovaných rýb a konzervovanej zeleniny spĺňa podmienky pre výrobnú náhradu; keďže táto náhrada musí umožniť jej príjemcom nakupovať olivový olej na trhu spoločenstva za ceny blížiace sa k cenám uplatňovaným na svetovom trhu; keďže na tento účel musí byť výrobná náhrada stanovená na základe premennej zložky dovoznej dane na olej získaný rafináciou panenského olivového oleja;
keďže ustanovenia o poskytovaní výrobnej náhrady sú ustanovené v nariadení Komisie (EHS) č. 1963/79 [5], ktoré bolo naposledy zmenené a doplnené nariadením (EHS) č. 393/87 [6];
keďže pristúpenie Španielska a Portugalska viedlo k variabilným výpočtom výrobnej náhrady pri zohľadnení najmä rozdielu v cenových hladinách; keďže v záujme kompenzácie týchto cenových rozdielov boli zavedené prístupové kompenzačné čiastky; keďže podľa článku 4 nariadenia (EHS) č. 591/79 výrobná náhrada má byť pre Španielsko a Portugalsko opravená o prístupovú kompenzačnú čiastku uplatňovanú na dovozy z tretích krajín do každého z týchto členských štátov;
keďže podľa nariadenia Komisie (EHS) č. 296/86 [7], ktoré bolo naposledy zmenené a doplnené nariadením (EHS) č. 1981/88 [8], je možné uplatňovať režimy vnútroštátneho spracovania v obchode medzi novými členskými štátmi, ako aj medzi nimi a inými členskými štátmi;
keďže, ak olivový olej vyrobený v spoločenstve a používaný vo výrobe niektorých konzervovaných potravín je umiestnený do režimov vnútroštátneho spracovania tak, aby tento olej mohol dostať výrobnú náhradu uplatňovanú v krajine spracovania, musí byť výrobná náhrada opravená o prístupovú kompenzačnú čiastku nepodliehajúcu dani; keďže sa má v tomto urobiť jasno a nariadenie (EHS) č. 1963/79 má byť príslušne zmenené a doplnené;
keďže opatrenia ustanovené v tomto nariadení sú v súlade so stanoviskom Riadiaceho výboru pre olej a tuky,
PRIJALA TOTO NARIADENIE:
Článok 1
Do nariadenia (EHS) č. 1963/79 sa týmto vkladá nasledujúci článok 4a:
"Článok 4a
Pokiaľ ide o olivový olej vyrobený v spoločenstve, výrobná náhrada za niektoré konzervované potraviny, ak inkorporovaný olivový olej je umiestnený do režimov vnútroštátneho spracovania, sa opraví o prístupovú kompenzačnú čiastku nepodliehajúcu dani."
Článok 2
Toto nariadenie nadobudne účinnosť dňom jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 26. mája 1989